b'\n_START_ARTICLE_\nSverre Hamre\n_START_SECTION_\nF\xc3\xb8r verdenskrigen\n_START_PARAGRAPH_\nHamre gikk ut av gymnaset i 1938. \xc3\x85ret etter tok han 4. divisjons befalsskole._NEWLINE_Han tjenestegjorde deretter i Infanteriregiment nr. 9 og ble ved utbruddet av verdenskrigen satt inn i n\xc3\xb8ytralitetsvakt.\n_START_SECTION_\nAndre verdenskrig\n_START_PARAGRAPH_\nHamre deltok i kampene mot invasjonsstyrkene etter Tysklands angrep p\xc3\xa5 Norge i april 1940. Etter Norges kapitulasjon forlot han Norge ombord p\xc3\xa5 MK \xc2\xabSj\xc3\xb8lyst\xc2\xbb 30. oktober 1941 og ankom Lerwick 1. november. I Storbritannia gikk han inn i de norske styrkene. Han ble fenrik i 1941 og l\xc3\xb8ytnant i 1942. I 1943 tok Hamre Krigsskolen i London._NEWLINE_Under landgangen i Normandie tjenestegjorde Hamre i en britisk avdeling. Han kjempet siden i frigj\xc3\xb8ringen av Frankrike og deretter av Belgia, Nederland og til sist Tyskland. Da freden kom var Hamre nestkommanderende ved den norske befalsskolen i M\xc3\xa4ls\xc3\xa5ker i Sverige.\n_START_SECTION_\nEtter andre verdenskrig\n_START_PARAGRAPH_\nEtter krigen fortsatte Hamre sin tjeneste i Forsvaret. I 1947, samme \xc3\xa5r som han ble kaptein, avla han eksamen ved den svenske Krigsh\xc3\xb6gskolan i Stockholm. Han avanserte til major i 1953, oberstl\xc3\xb8ytnant i 1955, oberst i 1965 og ble utnevnt til generalmajor i 1972._NEWLINE_Hamre spilte en viktig rolle for oppbyggingen av det norske forsvaret, s\xc3\xa6rlig i tjenesten som sjef for H\xc3\xa6rens Forsyningsstab og i materiellavdelingen i Forsvarsdepartementet. I \xc3\xa5tte \xc3\xa5r var han \xc3\xb8verstkommanderende i Nord-Norge. Hamre var forsvarssjef fra 1977 til 1982.\n_START_SECTION_\nUtmerkelser\n_START_PARAGRAPH_\nHamre ble utnevnt til kommand\xc3\xb8r med stjerne av St. Olavs Orden og ble tildelt St. Olavsmedaljen med ekegren, Forsvarsmedaljen med laurb\xc3\xa6rgren, Deltagermedaljen med rosett og Haakon VIIs 70-\xc3\xa5rsmedalje. Han mottok de britiske utmerkelsene Military Cross, 1939-1945 Star og France and Germany Star, og var kommand\xc3\xb8r av USAs Legion of Merit. Han mottok storkors av Finlands l\xc3\xb8ves orden og ble utnevnt til kommand\xc3\xb8r av den svenske Sverdordenen.'